Lubickolás tizenkétezerbõl
Néhány óra alatt tizenkétezer forinttól szabadítottuk meg képzeletbeli négyfõs családunkat, pedig csak strandolni vittük õket, és luxustermékeket sem vásároltattunk velük. Az igazi négyfõs család ennek az összegnek a harmadából úszta meg a tegnapi lubickolást a SZUE-ban.
Úgy gondoltuk, a meteorológiai nyár elsõ napján kiszámítjuk egy négytagú család kiadásait a strandon – úgy, hogy semmit nem vonunk meg tõlük.
Képzeletbeli famíliánk délelõtt tíz órára érkezett a szegedi SZUE-ba, ahol családi jegyet váltottak maguknak 2900 forintért. Az élménymedence partján telepedtek le, de a két gyerek már útközben kiszúrta a lángosost, s mivel családunk nem reggelizett, a kipakolás után a büfé felé vették az irányt. A négy darab sajtos-tejfölösért 1200 forintot kértek el tõlük. Az édesapa egy korsó sörrel, a család többi tagja három-három deci szénsavas üdítõvel kísérte a zsíros falatokat, így az italokért további 820 forintot kellett fizetniük. Miután jóllaktak, kicsit pihentettük õket a medenceparton, majd az édesanyát napozni, az apát gyerekeivel együtt a vízbe küldtük, ahonnan ebédidõig ki se engedtük õket.
Akkor viszont farkaséhesen, így a frissensülteket áruló bódéhoz mentek. Az apa csevapot választott 390 forintért, felesége rántott sajtot 590 forintért, míg a gyerekek a sajtburger mellett döntöttek, melynek darabja 520 forint. Mivel köret nincs az árban, három adag sültburgonyát is rendeltek 900 forintért. Nemcsak a férjjel, most az asszonnyal is sört itattunk, a két csemetének a szokásos három deci üdítõ járt. A falatozónál összesen 3840 forintot kellett otthagyniuk. Ebéd után a szülõk egy-egy kávéra, a gyerekek jégkrémre vágytak, ami pénztárcájukat újabb 760 forinttal terhelte meg.
Családunk délután még elmajszolt fejenként egy-egy lekváros gofrit, aminek 180 forintba kerül darabja, majd hazamenetel elõtt a medence partján két pizzát fogyasztottak el, amiért 1600 forintot fizettek. Jóllakva, élményekkel gazdagon tértek haza lakásukba, a strandon egy nap alatt 12 ezer 560 forintot hagytak ott.
S mi a valóság? Négytagú családmodellünkre tegnap délután csak az Adorján família illett, akik az idei szezonban elõször mentek strandolni a Ligetfürdõbe. Adorján Gáborék mellett hatalmas hûtõtáska pihent, melynek tartalma két üveg ásványvíz, egy üveg kóla és néhány szendvics volt, de nem õk voltak az egyedüliek, akik az ételt és italt otthonról hozták magukkal. – Ezer forintba se került – mondta Adorján Gáborné. A fiatal házaspár természetesen családi belépõt váltott a SZUE-ban, de még ezt is sokallták. – Ha nem lennének gyerekeink, és nem lennének ilyen kevesen, bizony a kerítésen keresztül próbáltunk volna belógni, mint tinédzserkorunkban – mosolygott Gábor.
Mi az, amire a belépõn kívül költöttek a strandon? – A lángost azért nem hagytuk ki, hiszen ez hozzátartozik a lubickoláshoz. A többi étel nekünk már luxuskategória – mondta az asszony. Mivel sima lángost – darabja 200 forint – vettek, a strandolást tegnap 3700 forintból megúszták. Pénztárcájuk még ezt az összeget is megérezte, de gyerekeik mosolya kárpótolta õket a kiadásokért. Azt azonban bevallották: még ez a mosoly is kevés ahhoz, hogy minden hétvégéjüket a strandon tölthessék. Talán segítségükre lesz megyei összeállításunk, amelybõl kiderül: a strandolásért Sziksósfürdõn és Szentesen még ennél is kevesebbet kellene fizetniük.